b'\n_START_ARTICLE_\nEtnofuturismi\n_START_PARAGRAPH_\nEtnofuturismi (kreik. etnos, kansa ja futurismi) on taiteellinen ja kirjallinen aatesuuntaus, jossa pienen kansan tai kieliryhm\xc3\xa4n omaleimaisuus ja tulevaisuus pyrit\xc3\xa4\xc3\xa4n turvaamaan yhdistelem\xc3\xa4ll\xc3\xa4 kansanperinteeseen uusia taiteellisia muotokokeiluja ja uutta tekniikkaa. Etnofuturismia esiintyy Baltian maiden sek\xc3\xa4 Ven\xc3\xa4j\xc3\xa4n uralilaisten ja turkinsukuisten kansojen \xc3\xa4lymyst\xc3\xb6n keskuudessa. Alkujaan liike on Virosta. _NEWLINE_Etnofuturistit voivat k\xc3\xa4ytt\xc3\xa4\xc3\xa4 aineistonaan kansanperinnett\xc3\xa4 kuten taruja, loitsuja ja itkuvirsi\xc3\xa4 ja yhdist\xc3\xa4\xc3\xa4 niihin avantgardistisia kokeiluja. Etnofuturismissa pyrit\xc3\xa4\xc3\xa4n yhdist\xc3\xa4m\xc3\xa4\xc3\xa4n nykyaikaista maailmankulttuuria kansalliseen ja paikalliseen. Etnofuturismin k\xc3\xa4site on v\xc3\xa4lj\xc3\xa4 ja monimuotoinen. Jotkut pit\xc3\xa4v\xc3\xa4t esimerkkein\xc3\xa4 suomalaisesta etnofuturismista esimerkiksi kansanmusiikkia ja kansanperinnett\xc3\xa4 hy\xc3\xb6dynt\xc3\xa4vi\xc3\xa4 maailmanmusiikki- ja rockyhtyeit\xc3\xa4 sek\xc3\xa4 murrekirjallisuutta. Poliittisesti etnofuturismi voi suuntautua ekologisen tietoisuuden puolesta ja kulttuurista imperialismia vastaan. _NEWLINE_Virolaisen runoilijaryhm\xc3\xa4n ohjelmana alkanutta etnofuturismia on kutsuttu ainoaksi Virosta l\xc3\xa4hteneeksi kansainv\xc3\xa4liseksi taidesuuntaukseksi. Oulun yliopiston professori Kari Sallamaa on kutsunut etnofuturismia uralilaisten kansojen taiteen omimmaksi filosofiaksi ja estetiikaksi.'